
NÁRODNÁ RADA SLOVENSKEJ REPUBLIKY
4. volebné obdobie
Návrh
Zákon

z ..................2010,

ktorým sa mení zákon č. 171/2005 Z. z. o hazardných hrách a o zmene niektorých zákonov v znení neskorších predpisov a ktorým  sa  mení zákon  Národnej rady Slovenskej republiky č. 145/1995 Z. z. o správnych poplatkoch v znení neskorších predpisov

Národná rada Slovenskej republiky sa uzniesla na tomto zákone:

Čl. I
	Zákon č. 171/2005 Z. z. o hazardných hrách a o zmene a doplnení niektorých zákonov v znení zákona č. 659/2007 Z. z., zákona č. 70/2008 Z. z. a zákona č. 478/2009 Z. z. sa mení takto:

1. V § 2 sa vypúšťa písmeno r).

1. V § 16 písm. b) sa vypúšťa tretí bod.
Doterajšie body 4 až 10 sa označujú ako body 3 až 9.

1. V § 20 ods. 2 sa vypúšťa písmeno h).

1. V § 21 odsek 5 znie:
„(5) K žiadosti o udelenie licencie na prevádzkovanie hazardných hier v kasíne musí žiadateľ okrem dokladov a skutočností uvedených v § 20 ods. 4, 6 a 10 priložiť alebo v nej uviesť aj
a) druh hazardných hier, ktoré budú prevádzkované v kasíne,
b) herný plán hazardných hier prevádzkovaných v kasíne,
c) prevádzkový poriadok kasína,
d) počet a druh hracích stolov,
e) vzor hracích žetónov,
f) hernú menu,
g) adresu kasína,
h) vyjadrenie obce k umiestneniu kasína,
i) projekt monitorovacej techniky na účel kontroly priebehu hazardnej hry a denného vyúčtovania stávkových hier v kasíne,
j) odborné životopisy fyzických osôb uvedených v odseku 6 s prehľadom ukončeného vzdelania a jazykových znalostí vrátane dokladov o ukončenom vzdelaní, prehľadu odbornej praxe a absolvovania odborných výcvikov a stáží,
k) počet výherných prístrojov, technických zariadení obsluhovaných priamo  hráčmi a videohier.”.
 	
1. V § 22 ods. 4 sa vypúšťa písmeno i).
Doterajšie písmeno j) sa označuje ako písmeno i).

1. § 27a sa vypúšťa.

1. V § 36 ods. 3 sa vypúšťa písmeno g).
Doterajšie písmená h) až j) sa označujú ako písmená g) až i).

1. V § 37 ods. 1 písm. i) sa bodkočiarka nahrádza čiarkou a vypúšťajú sa slová „ak ide o hazardné  hry v kasíne v rekreačnom komplexe 
1.  27 % z hernej istiny, z toho 24 % z hernej istiny do štátneho rozpočtu a 3 % z hernej istiny do rozpočtu obce, v ktorej sa nachádza kasíno v rekreačnom komplexe, a to z časti súhrnnej výšky hernej istiny, ktorá za všetky hazardné hry v kasíne v rekreačnom komplexe dosiahne najviac sumu 20 000 000 eur za kalendárny rok,
2.   15 % z hernej istiny, z toho 12 % z hernej istiny do štátneho rozpočtu a 3 % z hernej istiny do rozpočtu obce, v ktorej sa nachádza kasíno v rekreačnom komplexe, a to zo zvyšnej časti súhrnnej výšky hernej istiny, ktorá za všetky hazardné hry v kasíne v rekreačnom komplexe prevyšuje sumu podľa prvého bodu a dosiahne sumu najviac 40 000 000 eur za kalendárny rok,
3. 	8 % z hernej istiny, z toho 6 % z hernej istiny do štátneho rozpočtu a 2 % z hernej istiny do rozpočtu obce, v ktorej sa nachádza kasíno v rekreačnom komplexe, a to zo zvyšnej časti súhrnnej výšky hernej istiny, ktorá za všetky hazardné hry v kasíne v rekreačnom komplexe prevyšuje sumu podľa prvého bodu a zároveň sumu podľa druhého bodu za kalendárny rok,“.


        9. § 49 znie:

„§ 49

(1) Výherný prístroj je možné prevádzkovať iba v herni.

(2) V herni, v ktorej sa prevádzkujú výherné prístroje a nie je kasínom, je zakázané konzumovať alkoholické nápoje.“
      
      (3) V jednej herni môže byť najviac sedemdesiat miest s výhernými  prístrojmi alebo      technickými zariadeniami obsluhovanými priamo hráčmi.

10. § 58c vrátane nadpisu  znie:
„§ 58c

Prechodné ustanovenia k úpravám účinným od .... 2010

Na umiestnenie výherného prístroja, na ktorý bola vydaná licencia do  dňa účinnosti tohto zákona, sa obmedzenia  §49 nevzťahujú. “







Čl. II
Zákon Národnej rady Slovenskej republiky č. 145/1995 Z. z. o správnych poplatkoch v znení zákona Národnej rady Slovenskej republiky č. 123/1996 Z. z., zákona Národnej rady Slovenskej republiky č. 224/1996 Z. z., zákona č. 70/1997 Z. z., zákona č. 1/1998 Z. z., zákona č. 232/1999 Z. z., zákona č. 3/2000 Z. z., zákona č. 142/2000 Z. z., zákona č. 211/2000 Z. z., zákona č. 468/2000 Z. z., zákona č. 553/2001 Z. z., zákona č. 96/2002 Z. z., zákona č. 118/2002 Z. z., zákona č. 215/2002 Z. z., zákona č. 237/2002 Z. z., zákona č. 418/2002 Z. z., zákona č. 457/2002 Z. z., zákona č. 465/2002 Z. z., zákona č. 477/2002 Z. z., zákona č. 480/2002 Z. z., zákona č. 190/2003 Z. z., zákona č. 217/2003 Z. z., zákona č. 245/2003 Z. z., zákona č. 450/2003 Z. z., zákona č. 469/2003 Z. z., zákona č. 583/2003 Z. z., zákona č. 5/2004 Z. z., zákona č. 199/2004 Z. z., zákona č. 204/2004 Z. z., zákona č. 347/2004 Z. z., zákona č. 382/2004 Z. z., zákona č. 434/2004 Z. z., zákona č. 533/2004 Z. z., zákona č. 541/2004 Z. z., zákona č. 572/2004 Z. z., zákona č. 578/2004 Z. z., zákona č. 581/2004 Z. z., zákona č. 633/2004 Z. z., zákona č. 653/2004 Z. z., zákona č. 656/2004 Z. z., zákona č. 725/2004 Z. z., zákona č. 5/2005 Z. z., zákona č. 8/2005 Z. z., zákona č. 15/2005 Z. z., zákona č. 93/2005 Z. z., zákona č. 171/2005 Z. z., zákona č. 308/2005 Z. z., zákona č. 331/2005 Z. z., zákona č. 341/2005 Z. z., zákona č. 342/2005 Z. z., zákona č. 473/2005 Z. z., zákona č. 491/2005 Z. z., zákona č. 538/2005 Z. z., zákona č. 558/2005 Z. z., zákona č. 572/2005 Z. z., zákona č. 573/2005 Z. z., zákona č. 610/2005 Z. z., zákona č. 14/2006 Z. z., zákona č. 15/2006 Z. z., zákona č. 24/2006 Z. z., zákona č. 117/2006 Z. z., zákona č. 124/2006 Z. z., zákona č. 126/2006 Z. z., zákona č. 224/2006 Z. z., zákona č. 342/2006 Z. z., zákona č. 672/2006 Z. z., zákona č. 693/2006 Z. z., zákona č. 21/2007 Z. z., zákona č. 43/2007 Z. z., zákona č. 95/2007 Z. z., zákona č. 193/2007 Z. z., zákona č. 220/2007 Z. z., zákona č. 279/2007 Z. z., zákona č. 295/2007 Z. z., zákona č. 309/2007 Z. z., zákona č. 342/2007 Z. z., zákona č. 343/2007 Z. z., zákona č. 344/2007 Z. z., zákona č. 355/2007 Z. z., zákona č. 358/2007 Z. z., zákona č. 359/2007 Z. z., zákona č. 460/2007 Z. z., zákona č. 517/2007 Z. z., zákona č. 537/2007 Z. z., zákona č. 548/2007 Z. z., zákona č. 571/2007 Z. z., zákona č. 577/2007 Z. z., zákona č. 647/2007 Z. z., zákona č. 661/2007 Z. z., zákona č. 92/2008 Z. z., zákona č. 112/2008 Z. z., zákona č. 167/2008 Z. z., zákona č. 214/2008 Z. z., zákona č. 264/2008 Z. z., zákona č. 405/2008 Z. z., zákona č. 408/2008 Z. z., zákona č. 451/2008 Z. z., zákona č. 465/2008 Z. z., zákona č. 495/2008 Z. z., zákona č. 514/2008 Z. z., zákona č. 45/2009 Z. z., zákona č. 188/2009 Z. z., zákona č. 191/2009 Z. z., zákona č. 292/2009 Z.z., zákona č. 304/2009 Z.z., zákona č. 305/2009 Z.z. a zákona č. 307/2009 Z.z. sa mení  takto:

1. V sadzobníku správnych poplatkov v položke 140 písm. a) sa vypúšťa ôsmy bod.
Doterajšie body 9 až 11 sa označujú ako body 8 až 10.

1. V sadzobníku správnych poplatkov v položke 140 písm. a) desiatom bode sa slovo „desiatom“ nahrádza slovom „deviatom“.

1. V sadzobníku správnych poplatkov v položke 140 písm. c) druhom bode sa slovo „jedenástom“ nahrádza slovom „desiatom“.


Čl. III

Tento zákon nadobúda účinnosť dňom vyhlásenia v Zbierke zákonov Slovenskej republiky.






DÔVODOVÁ SPRÁVA

Všeobecná časť

Súčasný zákon  171/2005 zo 16. marca 2005 o hazardných hrách a o zmene a doplnení niektorých zákonov je účinný  od  1. 5. 2005. Výrazne liberalizoval  prostredie hazardu, čo malo dva následky. Odstránilo sa korupčné prostredie pri povoľovaní, ale zároveň rýchlo rástli počty výherných prístrojov a obraty v odvetví. Ministerstvo na tento vývoj nereagovalo. Do roku  2008 sa prijali 3 skôr technické novely (prechod na euro, boj proti terorizmu – pranie špinavých peňazí, technické úpravy k odvodovým povinnostiam).
V roku 2009 prišli 3 návrhy na úpravu. Jeden vládny a dva poslanecké. Poslanci sa snažili o elimináciu, resp. väčšiu kontrolu hazardu. Ministerstvo predložilo novelu zavádzajúcu nový druh hazardu – kartový poker a niekoľko viac-menej technických úprav pre udeľovanie licencie, odvody a kontrolu. Nenavrhlo žiadne obmedzenie rozsahu hazardu, hoci z hlasovaní a diskusií poslancov tak opozičných ako i koaličných taká požiadavka vyplývala. Treba podotknúť, že svojim návrhom ministerstvo zásadne nezhoršovalo existujúci stav. Na gestorskom výbore (pre menu, financie a rozpočet) boli však poslaneckým návrhom doplnené dve  ucelené časti. Jedna o charitatívnych lotériách a druhá o „kasíne v rekreačnom komplexe“. Rozsah a spôsob spracovania napovedajú, že ide o návrh, ktorý tiež vypracovalo MF.  Táto časť je akoby „šitá“ na ministrom Počiatkom predstavený projekt kasína Metropolis. Prináša takémuto projektu rôzne zvýhodnenia. Najväčším je zvýhodnenie v odvodovej oblasti cez degresívny odvod - keď štandardných 27% sa platí len z prvých 20 mil. € hernej istiny, z ďalších 20 mil. sa odvádza 15% a nad 40 mil. už len 8%; odvody z celého hazardu  v týchto komplexoch pôjdu z hernej istiny a nie ako inde pri individuálnych hracích miestach z miesta; ďalším zvýhodnením je vydávanie licencie na trojnásobne dlhšiu dobu t.j. na 30 rokov a to iba za 100 000€. Výhoda je aj v stanovení minimálneho počtu hracích automatov (na 500) a hracích stolov  – odbúrava  sa tak konkurencia.  Schválením týchto zmien vo výbore sa návrh dostal do spoločnej správy a preto to v pléne nemuselo byť prednesené. Spoločnú správu výbor schválil v poslednom možnom termíne. Takýmto postupom sa ministerstvo vyhlo riadnemu pripomienkovaciemu konaniu aj verejnej diskusii. Je zrejmé, že k návrhu sa mali vyjadriť iné rezorty ako aj verejnosť a to aj vzhľadom na to, že negatívne dopady nebude riešiť rezort financií, ale rezorty vnútra, zdravotníctva, justície a práce a sociálnych vecí.  Predkladaný návrh  zákona reaguje na tento mimoriadne nekorektný postup ministerstva a dáva poslancom možnosť diskusie a korekcie stavu vzniknutého zavedením pojmu „kasíno v rekreačnom komplexe“. 
Predkladaný návrh sleduje dve zásadné línie. Odstránenie novozavedeného pojmu „kasíno v rekreačnom komplexe“ a jeho mimoriadnych zvýhodnení a reguláciu existujúceho rozsahu hazardu - hlavne na výherných prístrojoch.
Predkladaný návrh zákona nenarušuje princíp nárokovateľnosti licencií (ten vo svojej podstate podporuje „jasné pravidlá hry“ a znižuje aj mieru rizika korupčného správania), ktorý patrí medzi hlavné prínosy súčasného zákona o hazardných hrách. Návrh zákona iba obmedzuje miesto hrania na výherných prístrojoch na  herne, ktoré majú limitovaný počet hracích miest a zakazuje mimo kasín kombináciu hrania s alkoholom. 
Návrh zákona je v súlade s Ústavou SR a s citovanými medzinárodnými zmluvami, ktorými je Slovenská republika viazaná.

DOLOŽKA ZLUČlTEĽNOSTI
návrhu zákona, ktorým sa mení a dopĺňa zákon č. 171/2005 Z. z. o hazardných hrách a o zmene a doplnení niektorých zákonov

1.	Navrhovateľ zákona: poslanec Národnej rady Slovenskej republiky

2.	Názov návrhu zákona: návrh zákona, ktorým sa mení a dopĺňa zákon č. 171/2005 Z. z. o hazardných hrách v znení neskorších predpisov

3.	Záväzky Slovenskej republiky vo vzťahu k Európskym spoločenstvám a k Európskej únii: Slovenskej republike v oblasti, ktorá je predmetom úpravy navrhovaného zákona, nevyplývajú vo vzťahu k Európskym spoločenstvám a Európskej únii žiadne záväzky.

4.	Problematika návrhu zákona:
0. je upravená v práve Európskych spoločenstiev: čl. 49 až 55 Zmluvy o založení Európskeho spoločenstva; rozhodnutie ESD C-243/01 „Gambelli a ostatní“.
0. nie je upravená v práve Európskej únie.

5.	Stupeň zlučiteľnosti návrhu zákona s právom Európskych spoločenstiev a právom Európskej únie: úplný

6.	Gestor: bezpredmetné



DOLOŽKA

k návrhu zákona o jeho finančných a ekonomických vplyvoch,
environmentálnych vplyvoch a vplyvoch na zamestnanosť 


1. Odhad dopadov na verejné financie
Navrhovaný zákon nebude mať žiaden vplyv na budúcoročný štátny rozpočet a rozpočet obcí vzhľadom na to, že nie je spracovaná zmena ÚPN, ktorá by umožnila výstavbu kasína v rekreačnom komplexe a na prístroje s vydanou licenciou sa vzťahuje prechodné obdobie. Nebude mať  žiaden vplyv na rozpočet samosprávnych krajov ani perspektívne. V nasledujúcich rokoch je možné očakávať zníženie počtu výherných prístrojov na území SR čo je ústredný zámer návrhu a tým aj zníženie príjmov do štátneho rozpočtu. Odhad je problematický, pretože závisí od správania prevádzkovateľov výherných prístrojov.  Prípadné negatívne dopady na štátny rozpočet môžu byť viac ako eliminované znížením nákladov verejných financií na odstránenie negatívnych vedľajších efektov spojených s hazardnými hrami (najmä liečenie hráčskej závislosti, zníženie rizika, že blízka rodina vplyvom závislosti živiteľa rodina „spadne do sociálnej siete“ a pod.).  V ďalších troch rokoch, by mohlo ísť o výpadok 70 mil. € na DPH z výstavby  Metropolis. Po ukončení   výstavby a sprevádzkovaní Metropolisu minister Počiatek odhadoval daňový výnos na 600 mil. €. Náklady verejných rozpočtov na sanáciu negatív neodhadoval. 
	
2. Odhad dopadov na obyvateľov, hospodárenie podnikateľskej sféry a iných právnických osôb
Návrh zákona bude mať pozitívny vplyv na obyvateľov, ich zdravotný stav, rodiny a kriminalitu. Na hospodárenie podnikateľskej sféry v oblasti hazardu bude dopad negatívny. Na hospodárenie iných právnických osôb dopad nebude negatívny, skôr pozitívny (presmerovanie zdrojov do zmysluplnejšej sféry ako hazard).

3. Odhad dopadov na životné prostredie
Návrh zákona nebude mať  vplyv na životné prostredie.

4. Odhad dopadov na zamestnanosť
Návrh zákona nebude mať zásadný vplyv  na nezamestnanosť občanov Slovenskej republiky.


Osobitná časť

K Čl. I

K bodu 1 
         Vypúšťa sa pojem kasíno v rekreačnom komplexe a jeho charakteristika.

K bodu 2
          Vzhľadom na bod jedna sa vypúšťa osobitný druh licencie.

K bodu 3
           Vzhľadom na bod jedna sa vypúšťa osobitná výška základného imania.

K bodu 4
            Vzhľadom na bod jedna sa vypúšťajú osobitné náležitosti pre žiadosť o udelenie licencie.

K bodu 5
             Vypúšťa sa 30 ročná doba na licenciu pre kasíno v rekreačnom komplexe

K bodu 6 a 7
              Vzhľadom na bod 1 § 27a  ako aj osobitná zábezpeka strácajú zmysel.

K bodu 8
              Vypúšťa sa zvýhodnenie veľkoprevádzkovateľov degresívnou odvodovou povinnosťou.
           
   
K bodu 9
              Reguluje sa umiestňovanie výherných prístrojov len do herní s obmedzením ich rozsahu (horný limit prevzatý z Poľska ) z dôvodu lepšej kontroly prístupu osôb do 18 rokov a zakazuje sa požívať alkoholické nápoje pri hraní.

K bodu 10
	Hracie automaty umiestnené na základe licencie udelenej pred účinnosťou zákona budú prevádzkované podľa pôvodných pravidiel.

K Čl. II

K bodom 1-3
          Vzhľadom na vypustenie pojmu kasíno v rekreačnom komplexe je potrebné  v zákone o správnych poplatkoch  odstrániť ustanovenia viažuce sa k nemu. 


K Čl. III
Zákon síce upravuje nové povinnosti dotknutých subjektov, ale  so zreteľom na to, že ide o činnosť licencovanú po dni účinnosti úpravy nie je legisvakančná lehota potrebná.




